ફિલ્મ ઇન્ડસ્ટ્રીમાં વર્ષોથી પુરુષોનો જ દબદબો રહ્યો છે, પરંતુ સ્થિતિમાં ધીરેધીરે ચેન્જ આવી રહ્યો છે. ઘણા સમયથી ફિલ્મી પંડિતો એમ જ કહેતા રહેતા હતા કે, મહિલાઓ કેન્દ્રિત પ્રોજેક્ટ્સ બોક્સ-ઓફિસ પર ચાલતા નથી. 2018માં હીરોઇનના સ્ટાર પાવર અને બોક્સ-ઓફિસ સુધી ઓડિયન્સને ખેંચી લાવવાની તેમની ક્ષમતાને સંબંધિત તમામ માન્યતાઓ તૂટી છે. જેમ કે, ચાર મહિલાઓની આસપાસ જ ફરતી ‘વીરે દી વેડિંગ’એ બોક્સ-ઓફિસ પર સો કરોડની કમાણી કરી હતી. મેઘના ગુલઝાર દ્વારા ડિરેક્ટેડ ‘રાઝી’માં મુખ્ય પાત્ર મહિલાનું હતું અને એ પણ કોમર્શિયલ સક્સેસ થઈ હતી. મેઘનાની આગામી ફિલ્મ એસિડ એટેકનો ભોગ બનનારી લક્ષ્મી અગરવાલ પર આધારિત છે કે જેમાં દીપિકા પાદુકોણ લીડ રોલમાં છે. દીપિકા આ ફિલ્મને પ્રોડ્યૂસ પણ કરી રહી છે. એટલે સ્થિતિ બદલાઈ રહી છે. આપણે આશા રાખીએ કે, મીટૂ મૂવમેન્ટના લીધે મહિલાઓનો અવાજ બુલંદ થાય.